Pakuotės lapelis: informacija vartotojui

5-NOK 50 mg dengtos tabletės
nitroksolinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net
tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją
arba vaistininką. Žr. 4 skyrių.

Apie ką rašoma šiame lapelyje?

1.	Kas yra 5-NOK ir kam jis vartojamas
2.	Kas žinotina prieš vartojant 5-NOK 
3.	Kaip vartoti 5-NOK 
4.	Galimas šalutinis poveikis
5.	Kaip laikyti 5-NOK 
6.	Pakuotės turinys ir kita informacija


1.	Kas yra 5-NOK ir kam jis vartojamas

5-NOK veiklioji medžiaga yra antibiotikas nitroksolinas.

Kaip veikia 5-NOK
5-NOK prisijungia prie tam tikrų mikroorganizmo vietų ir sutrikdo šių organizmų dauginimąsi ar juos visiškai sunaikina. Šis vaistas veikia beveik visus įprastus mikroorganizmus, sukeliančius šlapimo takų užkrečiamąsias ligas.

Kada vartoti 5-NOK
Gydytojas paskirs Jums 5-NOK lengvai šlapimo takų užkrečiamajai ligai, kurią sukėlė šiam vaistui jautrūs mikroorganizmai, gydyti arba apsaugoti nuo tokios ligos pasikartojimo.


2.	Kas žinotina prieš vartojant 5-NOK

5-NOK vartoti negalima, jeigu yra:
· alergija nitroksolinui, kitiems kvinolonų grupės antibiotikams arba bet kuriai pagalbinei šio vaisto medžiagai (jos išvardytos 6 skyriuje);
· sunkus inkstų veiklos nepakankamumas;
· kepenų veiklos nepakankamumas;
· katarakta (akių liga, kai lęšiukas pamažu netenka skaidrumo, formuojasi drumstys, kurios trukdo gerai matyti). 

Įspėjimai ir atsargumo priemonės
Pasitarkite su gydytoju, prieš pradėdami vartoti 5-NOK.

Ypač svarbu pasakyti gydytojui, jeigu Jūsų inkstų veikla yra sutrikusi.

Jeigu šio vaisto reikia vartoti ilgai, po 4 gydymo savaičių gydytojas turi ištirti Jūsų būklę ir įvertinti, ar galite toliau vartoti šio vaisto.

Prieš paskirdamas Jums 5-NOK, gydytojas turi nustatyti, ar ligos sukėlėjas yra jautrus šiam vaistui.

Kiti vaistai ir 5-NOK
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

5-NOK negalima vartoti kartu su vaistais, kurių sudėtyje yra hidroksikvinolonų ar jų darinių (pvz., chlorokvino - vaisto nuo maliarijos arba reumatoidinio artrito).

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėra žinoma, ar vaistas, vartojamas nėštumo metu ir žindymo laikotarpiu, yra veiksmingas ir saugus.Nėščioms moterims ir žindyvėms 5-NOK vartoti negalima.

Vairavimas ir mechanizmų valdymas
Nėra duomenų apie šio vaisto poveikį gebėjimui vairuoti ir valdyti mechanizmus.

5-NOK sudėtyje yra azodažiklio saulėlydžio geltonojo (E110), sacharozės, laktozės, ir natrio.

5-NOK sudėtyje yra azodažiklio saulėlydžio geltonojo (E110). Gali sukelti alerginių reakcijų. 
5-NOK sudėtyje yra sacharozės ir laktozės monohidrato. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Šio vaisto tabletėje yra mažiau kaip 1 mmol (23 mg) natrio, t.y. jis beveik neturi reikšmės.

3.	Kaip vartoti 5-NOK

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Tabletes reikia išgerti prieš valgį.

Suaugę žmonės, įskaitant senyvus ligonius: rekomenduojama dozė yra 2 tabletės keturis kartus per parą. Sunkios ligos atveju Jūsų gydytojas skirs gerti po 4 tabletes keturis kartus per parą.
Dozavimas inkstų ir/ar kepenų veiklos sutrikimo atveju: jeigu yra sutrikusi Jūsų inkstų ar kepenų veikla, gydytojas paskirs mažesnę vaisto dozę.  

Vartojimas vaikams ir paaugliams
Vyresni nei 5 metų vaikai: rekomenduojama dozė yra 1 arba 2 tabletės keturis kartus per parą.

1-5 metų amžiaus vaikai: rekomenduojama dozė yra 1 tabletė keturis kartus per parą. 

2 – 12 mėnesių kūdikiai: vaisto dozė apskaičiuojama, atsižvelgiant į kūno svorį. Rekomenduojama paros dozė yra 25 mg/kg kūno svorio. Ją reikia sugirdyti lygiomis dalimis per 4 kartus. 

Gydymo trukmė
Gydytojas paskirs vaisto gerti nepertraukiamai (kasdien) arba su pertraukomis (po dvi savaites kas mėnesį). 
Be pertraukos vaisto galima vartoti ne ilgiau kaip vieną mėnesį. 

Ką daryti pavartojus per didelę 5-NOK dozę?
Jeigu manote, kad išgėrėte per daug tablečių, tuoj pat kreipkitės į gydytoją. 

Pamiršus pavartoti 5-NOK
Prisiminę iš karto išgerkite tabletę. Jeigu yra beveik laikas vartoti kitą dozę, praleiskite neišgertą tabletę ir kitą tabletę išgerkite įprastu laiku. Negalima vartoti dvigubos dozės norint kompensuoti praleistą tabletę.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Reti šalutiniai poveikiai (gali pasireikšti ne daugiau kaip 1 iš 1000 vaisto vartojančių žmonių):
· odos išbėrimas. Nutraukus gydymą, jis greitai išnyksta;
· kepenų fermentų ir šlapimo rūgšties kiekio kraujo serume pokyčiai.

Labai reti šalutiniai poveikiai (gali pasireikšti ne daugiau kaip1 iš 10000 vaisto vartojančių žmonių):
· kraujo plokštelių kiekio sumažėjimas, dėl kurio dažniau atsiranda mėlynių ar kraujavimas (trombocitopenija). 

Šalutiniai poveikiai, kurių dažnis nežinomas (negali būti įvertintas pagal turimus duomenis):
· lengvas virškinimo trakto sutrikimas (pvz., pykinimas). Jo galima išvengti vaisto geriant valgio metu;
· šlapimo spalvos pakitimas (ryškiai geltonas šlapimas).

Pranešimas apie šalutinį poveikį

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba  vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti 5-NOK

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje. 

Ant kartono dėžutės ir tablečių talpyklės  po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

5-NOK sudėtis
-	Veiklioji medžiaga yra nitroksolinas. Kiekvienoje dengtoje tabletėje yra 50 mg nitroksolino.
-	Pagalbinės medžiagos: tabletės branduolyje yra kalcio-vandenilio fosfatas dihidratas, laktozė monohidratas, kukurūzų krakmolas, koloidinis bevandenis silicio dioksidas, povidonas K 25, talkas, krospovidonas, magnio stearatas; tabletės dangale - gumiarabikas, karmeliozės natrio druska, povidonas K 25, sacharozė, koloidinis bevandenis silicio dioksidas, talkas, kukurūzų krakmolas, kalcio karbonatas, dažikliai titano dioksidas (E171), saulėlydžio geltonasis FCF (E110) ir chinolino geltonasis (E104).

5-NOK išvaizda ir kiekis pakuotėje
Tabletė yra blizgi, apvali, oranžinės spalvos, išgaubta iš abiejų pusių.
Kartono dėžutėje yra viena tablečių talpyklė, kurioje yra 50 dengtų tablečių.

Registruotojas  
Sandoz d.d. 
Verovškova 57 
SI-1000 Ljubljana 
Slovėnija

Gamintojas
Lek Pharmaceuticals d.d. 
Verovškova 57 
1526 Ljubljana 
Slovėnija

Jeigu apie šį vaistą norite sužinoti daugiau, kreipkitės į vietinį registruotojo atstovą:
	Sandoz Pharmaceuticals d.d. filialas
Šeimyniškių g. 3A 
LT-09312 Vilnius
Telefonas +370 5 26 36 037
Faksas +370 5 26 36 036
Nemokama linija pacientams +370 800 00877
El. paštas: info.lithuania@sandoz.com




Šis pakuotės lapelis paskutinį kartą peržiūrėtas 2021-01-15.

Išsami informaciją apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

